FI Euroopan unionin virallinen lehti C 112/11

Maataloustuotteiden ja elintarvikkeiden maantieteellisten merkintöjen ja alkuperänimitysten suojasta annetun neuvoston asetuksen (EY) N:o 510/2006 6 artiklan 2 kohdassa tarkoitettu muutoshakemuksen julkaiseminen

2010/C 112/06

Tämä julkaiseminen antaa oikeuden vastustaa muutoshakemusta neuvoston asetuksen (EY) N:o 510/2006 (1) 7 artiklassa tarkoitetulla tavalla. Vastaväitteet on toimitettava komissiolle kuuden kuukauden kuluessa tästä julkaisemisesta.

MUUTOSHAKEMUS

NEUVOSTON ASETUS (EY) N:o 510/2006

9 artiklan mukainen muutoshakemus

”WELSH LAMB”

EY-N:o: UK-PGI-0105-0081-17.04.2007

SMM ( X ) SAN ( )

1. Eritelmän kohta (kohdat), jo(i)ta muutos koskee:

—  Tuotteen nimi — Kuvaus —  Maantieteellinen alue — Alkuperätodisteet — Tuotantomenetelmä — Yhteys maantieteelliseen alkuperään — Merkinnät —  Kansalliset vaatimukset —  Muu

2. Muutoksen/muutosten tyyppi:

— Yhtenäisen asiakirjan tai yhteenvedon muutos —  Rekisteröidyn SAN:n tai SMM:n eritelmän muutos, kun yhtenäistä asiakirjaa tai yhteenvetoa ei ole julkaistu —  Eritelmän muutos, joka ei edellytä julkaistun yhtenäisen asiakirjan muutosta (asetuksen (EY) N:o 510/2006 9 artiklan 3 kohta) —  Eritelmän väliaikainen muutos, joka johtuu viranomaisten asettamista pakollisista terveys- tai kasvinsuojelutoimista (asetuksen (EY) N:o 510/2006 9 artiklan 4 kohta)

3. Muutos/muutokset:

Hybu Cig Cymru – Meat Promotion Wales (HCC) on walesilaisen punaisen lihan kehittämisestä, menekinedistämisestä ja markkinoinnista vastaava organisaatio, jota ala itse johtaa. HCC hyväksyi heinäkuussa 2004 Walesin aluehallinnon pyynnöstä SMM-merkinnän ”Welsh Lamb” valvojan roolin.

HCC kysyi alan edustajien mielipiteitä SMM-merkinnän ”Welsh Lamb” asianmukaisuudesta ja etenkin sen arvosta, rajoituksista ja potentiaalista. Kommentteja haluttiin siitä, kuinka parhaiten maksimoida walesilaisen lihan arvo ja käyttää siinä tarkoituksessa SMM-merkintää. Yhteinen näkemys oli, että SMM-merkinnän tulee kuvastaa Walesin lammasalan nykytilannetta ja että muutosten avulla voitaisiin parantaa SMM-merkinnän seurantaa ja valvontaa.

Ehdotetut muutokset

4. Tuotteen kuvaus:

Muutos Selitys Poistetaan sana ”jalostetuista”. Verbi ”jalostaa” ei ole yksiselitteinen. Lisätään ”Welsh lamb” -karitsan ruho- ja lihakkuusluokan tavoitteet. ”Welsh Lamb” -merkinnällä varustetun tuotteen määritelmää tarkennetaan vaatimuksia täsmentämällä. Lisätään seuraava teksti: ” ”Welsh Lamb” saadaan walesilaisista lammasroduista, joita ovat pääasiassa seuraavat: Welsh Mountain, Welsh Mules, Welsh Halfbreds, Beulah, Welsh Hill Speckled Face, Lleyn Sheep, Llanwennog ja Radnor. Mainittuja rotuja voidaan risteyttää Texel- tai Suffolk-pässien kanssa tai muiden sellaisten rotujen kanssa, jotka on tarkoitettu ensiluokkaisten lihakaritsojen (eli lampaiden, jotka eivät ole karitsoineet) tuotantoon.” Laajennetaan nykyistä määritelmää, sillä tuotantoa on mukautettu markkinoiden vaatimusten mukaisesti siten, että ”Welsh lamb” -karitsassa voi olla sekä perinteistä rotua että muita hyväksyttyjä rotuja. Lisätään seuraava teksti: ”jotka on tarkoitettu ensiluokkaisten lihakaritsojen (eli lampaiden, jotka eivät ole karitsoineet) tuotantoon” Varmistetaan, että vain ensiluokkaiset lihakaritsat voivat saada SMM-merkinnän. Lisätään seuraava teksti: ”Eläimet teurastetaan ja ruhot käsitellään SMM-merkinnän ”Welsh lamb” laadun ja aitouden suojaamiseksi teurastamoissa/laitoksissa, joilla on Hybu Cig Cymru – Meat Promotion Wales (HCC):n varmennusjärjestelmän mukainen hyväksyntä.” Varmistetaan SMM-merkinnän ”Welsh lamb” laadun ja aitouden suoja.

4.1 Alkuperätodisteet:

Muutos Selitys Lisätään seuraava teksti: ”Hybu Cig Cymru – Meat Promotion Wales (HCC) on walesilaisen punaisen lihan kehittämisestä, menekinedistämisestä ja markkinoinnista vastaava organisaatio, jota ala itse johtaa.” HCC on hyväksynyt Walesin aluehallinnon pyynnöstä SMM-merkinnän ”Welsh Lamb” valvojan roolin. ”Tällä järjestelmällä taataan, että ”Welsh lamb” -merkintää käyttävä karitsa on eritelmän mukainen. Kaikkien teurastamojen ja jalostajien, jotka haluavat käyttää ”Welsh lamb” -merkintää, on osoitettava HCC:n tarkastuslaitokselle vuosittain, että karitsat ovat SMM-eritelmän mukaisia ja että laitosta hoidetaan parhaiden käytänteiden mukaisesti. Hyväksynnästä annetaan sertifikaatti, joka on pidettävä laitoksessa näkyvällä paikalla. HCC myös tekee pistokokeita tarkastaakseen teurastamon/jalostamon hyväksynnän ja SMM-merkinnän ”Welsh lamb” käyttöluvan. HCC:n varmennusjärjestelmän kriteereitä kehitetään jatkuvasti.” HCC varaa oikeuden valvoa kaikkia SMM-merkintää käyttäviä laitoksia tuotteen aitouden suojaamiseksi asianmukaisin seuranta- ja valvontamenettelyin. HCC tarkastaa SMM-merkinnän valvomiseksi merkintään liittyvät tiedot ainakin kerran vuodessa. ”Kaikista tuotantovaiheista pidetään kirjaa tuotteen jäljitettävyyden varmistamiseksi.” ”Tuotteen jäljitettävyyttä koskevat vähimmäisvaatimukset: Laajaperäisesti laitumella kasvatetut lampaat; Viranomaisvaatimusten mukaiset eläinlääkintärekisterit; Hyväksytyn maatilan varmistusjärjestelmän standardien tai vastaavien mukainen jäljitettävyys; Viranomaismääräysten mukainen kuljetusten ja teurastusten tunnistusjärjestelmä.” Varmistetaan, että jäljitettävyysvaatimukset ovat HCC:n varmennusjärjestelmän kriteerien mukaiset.

4.2 Tuotantomenetelmä:

Muutos Selitys Lisätään seuraava teksti: ”joilla on HCC:n varmennusjärjestelmän mukainen hyväksyntä”. Varmistetaan tuotteen aitous asianmukaisin valvonta- ja seurantamenetelmin. Lisätään seuraava teksti: ”Teurastamojen ja jalostajien, jotka voivat osallistua HCC:n varmennusjärjestelmään, ei ole pakko sijaita määritellyllä maantieteellisellä alueella (Wales).” Täsmennetään tuotteen ”Welsh Lamb” määritelmää. Lisätään seuraava teksti: ”hyväksyttyjen lammasalan vaatimusten mukaisesti taikka lainsäädännön tai kuluttajien vaatimusten mukaisesti”. Aiemmin sallittiin vain Meat and Livestock -eritelmän mukaisuus, mitä pidettiin liian rajoittavana. Lisätään seuraava teksti: ”Kaikki palat on yksilöitävä ”Welsh lamb” -tuotteeksi asianmukaisin merkinnöin (ks. kohta 4.8).” Varmistetaan, että liha merkitään SMM-merkinnän mukaisesti.

4.3 Yhteys maantieteelliseen alkuperään:

Muutos Selitys Lisätään kohtaan ”Alkuperätodisteet” seuraava teksti: ”Laajaperäisellä lampaankasvatuksella on tärkeä rooli Walesin maaseututaloudessa. Walesissa tapahtuvaan lampaankasvatukseen on lukuisia historiallisia viittauksia. Esimerkiksi 1300-luvulta peräisin olevissa Hafod-käsikirjoituksissa (nro 16, s. 12) viitataan lampaanlihan tuotantoon, Guto'r Glynin 1400-luvun runoissa kerrotaan ”Welsh Lamb” -karitsojen viennistä Midlandsin alueelle ja Morisaid Monin (2nd Volume, s.73) kirjeissä vuodelta 1758 ylistetään ”Welsh Lamb” -karitsojen ominaisuuksia. 1800-luvun loppupuolella hovikokki Tschumi kirjoitti kuningatar Viktorian pitäneen ”Welsh Lamb” -karitsaa kaikkein mureimpana, minkä vuoksi hovissa ei saanut muuta karitsanlihaa tarjoillakaan. Jo keskiajalla Walesin lampaat kasvatettiin ulkosalla. Tämän ansiosta roduista kehittyi kestäviä, erityisesti Walesin vuoristolampaasta, jonka panos Walesin lammaskarjan yleispiirteisiin ja sitä kautta tuotteisiin on edelleen merkittävä. ”Welsh Lamb” -karitsan maine on nykyisin maailmanlaajuinen. Tilat ovat usein perheomistuksessa, ja sukupolvien myötä on kerääntynyt suuri määrä asiantuntemusta ”Welsh Lamb” - karitsan tuottamisesta.” Aiemmin kohdassa ”Alkuperätodisteet” ollut teksti liittyi tuotteen (Welsh lamb) ja maantieteellisen alueen (Wales) väliseen yhteyteen.

4.4 Merkinnät:

Muutos Selitys Lisätään seuraava teksti: ”Ruhoihin, ruhonosiin tai lihanpalasiin on tehtävä maantieteellinen merkintä ”Welsh Lamb” yhdessä ”Welsh Lamb” -karitsalle rekisteröidyn HCC:n tavaramerkin ja SMM-tunnuksen kanssa.” Varmistetaan, että ruhonosat ja lihanpalaset merkitään asianmukaisesti ja että SMM-merkinnän ja tavaramerkin ”Welsh lamb” aitous tulee suojatuksi. Lisätään seuraava teksti: ”HCC antaa tarkemmat merkintöjä koskevat ohjeet. Merkintäjärjestelmiin sovelletaan HCC:n varmennusjärjestelmän mukaista valvontaa.” Varmistetaan, että kaikki teurastamot ja lihankäsittelylaitokset tietävät voivansa saada merkintöjä koskevia ohjeita ja että SMM-merkintä on oikeanmuotoinen.

YHTENÄINEN ASIAKIRJA

NEUVOSTON ASETUS (EY) N:o 510/2006

”WELSH LAMB”

EY-N:o: UK-PGI-0105-0081-17.04.2007

SMM ( X ) SAN ( )

1. Nimi:

”Welsh Lamb”

2. Jäsenvaltio tai kolmas maa:

Yhdistynyt Kuningaskunta

3. Maataloustuotteen tai elintarvikkeen kuvaus:

3.1 Tuotetyyppi:

Luokka 1.1 – Tuore liha ja muut tuoreet eläimenosat

3.2 Kuvaus 1 kohdassa nimetystä tuotteesta:

”Welsh lamb” on Walesissa syntyneistä ja kasvatetuista karitsoista saatua lihaa. ”Welsh Lamb” -karitsojen tuottajat pyrkivät ruholuokituksessa vähintään lihakkuusluokkaan R ja enintään rasvapitoisuuteen 3H; ks. seuraava taulukko.

”Welsh Lamb” – ruhojen EUROP-luokitteluasteikko: tavoitearvot

Rasvaluokka 1 2 3L 3H 4L 4H 5 Lihakkuus E x x x U x x x R x x x O P x osoittaa ”Welsh Lamb” -ruhojen tavoiteluokituksen.

”Welsh Lamb” saadaan walesilaisista lammasroduista, joita ovat pääasiassa seuraavat: Welsh Mountain, Welsh Mules, Welsh Halfbreds, Beulah, Welsh Hill Speckled Face, Lleyn Sheep, Llanwennog ja Radnor. Mainittuja rotuja voidaan risteyttää Texel- tai Suffolk-pässien kanssa tai muiden sellaisten rotujen kanssa, jotka on tarkoitettu ensiluokkaisten lihakaritsojen (eli lampaiden, jotka eivät ole karitsoineet) tuotantoon.

”Welsh lamb” -karitsat teurastetaan alle vuoden ikäisinä siinä vaiheessa, kun viljelijä katsoo niiden olevan teurasvalmiita. Lihan on oltava peräisin Walesissa syntyneistä ja kasvatetuista karitsoista.

Eläimet teurastetaan ja ruhot käsitellään SMM-merkinnän ”Welsh lamb” laadun ja aitouden suojaamiseksi teurastamoissa/laitoksissa, joilla on Hybu Cig Cymru – Meat Promotion Wales (HCC):n varmennusjärjestelmän mukainen hyväksyntä. Tällä järjestelmällä taataan, että ”Welsh lamb” -merkintää käyttävä karitsa on eritelmän mukainen. Kaikkien teurastamojen ja jalostajien, jotka haluavat käyttää ”Welsh lamb” -merkintää, on osoitettava HCC:n tarkastuslaitokselle vuosittain, että karitsat ovat SMM-eritelmän mukaisia ja että laitosta hoidetaan parhaiden käytänteiden mukaisesti. HCC myös tekee pistokokeita tarkastaakseen teurastamon/jalostamon hyväksynnän ja SMM-merkinnän ”Welsh lamb” käyttöluvan.

”Welsh Lamb” -karitsan liha on valkoista, kiinteää, hyvänväristä ja makean maistuvaista.

3.3 Raaka-aineet:

—

3.4 Rehu (ainoastaan eläinperäiset tuotteet):

Lampaat syövät yksinomaan ruohoa määritellyllä maantieteellisellä alueella, ja niitä kasvatetaan laajaperäisesti perinteisten käytäntöjen mukaisesti.

Jos ruohon lisäksi käytetään rehulisää, rehun on oltava mahdollisuuksien mukaan peräisin määritellyltä maantieteelliseltä alueelta.

3.5 Erityiset tuotantovaiheet, joiden on tapahduttava yksilöidyllä maantieteellisellä alueella:

Jokainen tuottaja hoitaa omaa lammaskatrastaan. Karitsat juovat emojen maitoa ja lampaat laiduntavat laajaperäisesti tilan luonnonlaitumilla. Eläimet myydään joko teurastamoihin tai kotieläinmarkkinoilla. Lihan on oltava peräisin Walesissa syntyneistä ja kasvatetuista karitsoista, jotka on teurastettava teurastamoissa/laitoksissa, joilla on HCC:n varmennusjärjestelmän mukainen hyväksyntä. Eläimet teurastetaan ja käsitellään teurastamoissa hyväksyttyjen lammasalan vaatimusten mukaisesti taikka lainsäädännön tai kuluttajien vaatimusten mukaisesti.

Teurastamojen ja jalostajien, jotka voivat osallistua HCC:n varmennusjärjestelmään, ei ole pakko sijaita määritellyllä maantieteellisellä alueella (Wales).

Kaikista tuotantovaiheista pidetään kirjaa tuotteen jäljitettävyyden varmistamiseksi.

3.6 Viipalointia, raastamista, pakkaamista jne. koskevat erityiset säännöt:

Ei ole

3.7 Merkintöjä koskevat erityiset säännöt:

Ruhoihin, ruhonosiin tai lihanpalasiin on tehtävä maantieteellinen merkintä ”Welsh Lamb” yhdessä ”Welsh Lamb” -karitsalle rekisteröidyn HCC:n tavaramerkin ja SMM-tunnuksen kanssa.

4. Maantieteellisen alueen tarkka rajaus:

Koko Wales

5. Yhteys maantieteelliseen alueeseen:

5.1 Maantieteellisen alueen erityisyys:

Laajaperäisellä lampaankasvatuksella on tärkeä rooli Walesin maaseututaloudessa. Walesissa tapahtuvaan lampaankasvatukseen on lukuisia historiallisia viittauksia. Esimerkiksi 1300-luvulta peräisin olevissa Hafod-käsikirjoituksissa (nro 16, s. 12) viitataan lampaanlihan tuotantoon, Guto'r Glynin 1400-luvun runoissa kerrotaan ”Welsh Lamb” -karitsojen viennistä Midlandsin alueelle ja Morisaid Monin (2nd Volume, s.73) kirjeissä vuodelta 1758 ylistetään ”Welsh Lamb” -karitsojen ominaisuuksia. 1800-luvun loppupuolella hovikokki Tschumi kirjoitti kuningatar Viktorian pitäneen ”Welsh Lamb” -karitsaa kaikkein mureimpana, minkä vuoksi hovissa ei saanut muuta karitsanlihaa tarjoillakaan.

Jo keskiajalla Walesin lampaat kasvatettiin ulkosalla. Tämän ansiosta roduista kehittyi kestäviä, erityisesti Walesin vuoristolampaasta, jonka panos Walesin lammaskarjan yleispiirteisiin ja sitä kautta tuotteisiin on edelleen merkittävä.

Tuotteen ainutkertainen laatu on kestävien walesilaisten rotujen ansiota, ja valtaosa Walesin lampaista onkin perinteistä rotua. Laatuun vaikuttaa myös se, että lampaat laiduntavat luonnonlaitumilla, jotka rehottavat Walesin kostean ja leudon ilmaston ja pinnanmuodostuksen ansiosta.

Walesilla on 1 200 kilometriä rantaviivaa, ja sisämaan kumpuilevassa maisemassa toisiinsa lomittuvat mäet, kukkulat, laaksot ja järvet. Luonnonlaitumet kukoistavat Walesissa runsaiden sateiden ansiosta. Nämä laajat vihannat ruoholakeudet, joiden kanssa vuorottelevat kanervat ja luonnonvaraiset aromikkaat yrttikasvit, antavat ”Welsh lamb” -karitsanlihalle sen omintakeisen maun.

5.2 Tuotteen erityisyys:

Jotta karitsasta voidaan käyttää tavaramerkkiä ”Welsh Lamb”, sen on pitänyt syntyä ja kasvaa Walesissa. Näin tuote on suoraan yhteydessä maantieteelliseen tuotantoalueeseen.

Tuotteen tasalaatuisuuden varmistamiseksi ”Welsh Lamb” -karitsat teurastetaan alle vuoden ikäisinä siinä vaiheessa, kun viljelijä katsoo niiden olevan teurasvalmiita. ”Welsh Lamb” -karitsojen tuottajat pyrkivät ruholuokituksessa vähintään lihakkuusluokkaan R ja enintään rasvapitoisuuteen 3H.

Lihan on myös oltava peräisin karitsoista, jotka on teurastettu hyväksytyissä teurastamoissa/laitoksissa. Eläimet teurastetaan ja käsitellään teurastamoissa hyväksyttyjen lammasalan vaatimusten mukaisesti taikka lainsäädännön tai kuluttajien vaatimusten mukaisesti.

5.3 Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM):

”Welsh Lamb” -karitsa on tuottajasukupolvien myötä kertyneellä asiantuntemuksella tuotettu laajaperäisen karjankasvatuksen tuote.

Sillä on lukuisia kilpailukykyyn vaikuttavia tuotantohyötyjä. Perinteisiä rotuja kasvatetaan ihanteellisessa ympäristössä käyttäen hyväksi havaittuja perinteisiä menetelmiä yhdistettyinä moderneihin jalostusmenetelmiin. Näin saadaan aikaan ”Welsh Lamb” -karitsan ainutlaatuinen luonne ja omaleimaisuus. Walesin ruoholaitumet ovat maaperältään heikompilaatuisia kuin Englannissa, ja ne myös sijaitsevat korkeammalla ja saavat enemmän sadetta.

Joka puolella Walesia ovat pientuottajat vuodesta toiseen ja sukupolvesta toiseen kehittäneet omaperäistä osaamista lampaantuotannossa ja laidunten hoidossa sekä hyödyntäneet luonnonmaisemaa laadukkaiden lampaiden tuottamiseksi. Walesilaiset lampaankasvattajat ovat tunnollisesti ja sinnikkäästi vuosisatojen ajan noudattaneet laatutuotannon korkeita vaatimuksia tehokkaalla ja ympäristön huomioivalla tavalla. Samalla he ovat muokanneet Walesin maisemaa, kulttuuria ja identiteettiä. ”Welsh Lamb” -karitsan maine on nykyisin maailmanlaajuinen. Tilat ovat usein perheomistuksessa, ja sukupolvien myötä on kerääntynyt suuri määrä asiantuntemusta ”Welsh Lamb” - karitsojen tuottamisesta.

”Welsh Lamb” -karitsan hyvinvoinnin kulmakiviä on ruohon tehokas tuotanto ja käyttö. Monilla Walesin alueilla ruoholaitumien kanssa vuorottelevat kanervat ja luonnonvaraiset aromikkaat yrttikasvit, mikä antaa karitsanlihalle sen omintakeisen maun.

Eritelmän julkaisutiedot:

(Asetuksen (EY) N:o 510/2006 5 artiklan 7 kohta)

http://www.defra.gov.uk/foodfarm/food/industry/regional/foodname/products/documents/welsh-lamb.pdf

(1) EUVL L 93, 31.3.2006, s. 12.